भारत-अमेरिका के हित में है पाक से संपर्क : ब्लैक  
ब्लैक ने कहा है कि पाक के साथ संबंधों में कुछ चिंताएं जरूर हैं, लेकिन इस्लामाबाद के साथ संपर्क रखना वाशिंगटन और नई दिल्ली दोनों के हित में है।
अमेरिका के दक्षिण एवं मध्य एशिया मामलों के सहायक विदेशमंत्री रॉबर्ट ब्लैक ने कहा है कि पाकिस्तान के साथ संबंधों में कुछ चिंताएं जरूर हैं, लेकिन इस्लामाबाद के साथ संपर्क रखना वाशिंगटन और नई दिल्ली दोनों के हित में है।   ब्लैक ने कहा, मेरा मानना है कि हमारी विदेश मंत्री (हिलेरी क्लिंटन) और कई लोगों ने बार-बार दोहराया है कि पाकिस्तान के साथ संपर्क रखना हमारे हित में है। हमें उन चुनौतियों में पाकिस्तान की मदद करनी है, जिनका सामना वह कर रहा है। वह इसी सप्ताह हिलेरी के साथ भारत दौरे पर आए थे। उन्होंने कहा कि भारत और अमेरिका की पाकिस्तान को लेकर अपनी-अपनी चिंताएं हैं।  उन्होंने कहा, दोनों देशों की अपनी चिंताएं हैं। आप लोग अच्छी तरह जानते हैं कि भारत की चिंताएं क्या हैं। भारत यह सुनिश्चित करना चाहता है कि पाकिस्तान में मुंबई हमलों के संदिग्धों के खिलाफ कानूनी कार्रवाई में प्रगति हो रही है।